EUROPA-KOMMISSIONEN Bruxelles, den 11.1.2022 COM(2022) 1 final RAPPORT FRA KOMMISSIONEN TIL EUROPA-PARLAMENTET OG RÅDET Rapport fra Kommissionen til Europa-Parlamentet og Rådet om implementeringen af topdomænet .eu, dettes gennemslagskraft samt om, hvordan det fungerer fra april 2019 til april 2021



Indholdsfortegnelse 1.Indledning 2.Resumé 3.De retlige rammer for topdomænet .eu 4.Topdomæneadministratoren for .eu 4.1.EURid 4.2.Økonomiske resultater 4.3.Overholdelse af kontrakten 4.4.Udvælgelse af den næste .eu-topdomæneadministrator 5.Topdomænet .eu 5.1.Generelle tendenser 5.2.Virkningerne af covid-19-pandemien 5.3.Konsekvenserne af Det Forenede Kongeriges udtræden af EU 5.4.Forbindelser med registratorer 5.5.Markedsføring og kommunikation 5.6.Flersprogethed 6.Tillid og sikkerhed 6.1.Stabilitet, sikkerhed og forretningskontinuitet 6.2.Sikkerhedselementer for .eu-domænenavne

6.3.Datakvalitet og forebyggelse af misbrug af registreringer 6.4.Samarbejde om bekæmpelse af cyberkriminalitet 6.5.Beskyttelse af intellektuelle ejendomsrettigheder 7.Engagement på fællesskabsplan og internationalt plan 8.Indvirkning på miljøet 9.Konklusion

1.Indledning Denne rapport omhandler internetdomænet .eu, som er Den Europæiske Unions landekode-topdomæne (ccTLD), og dets varianter skrevet med kyrilliske og græske tegnsæt, som administreres og forvaltes af nonprofitorganisationen EURid (i det følgende benævnt ".eu-topdomæneadministratoren") på grundlag af en koncessionskontrakt om tjenesteydelser med Europa-Kommissionen. I henhold til artikel 8 i forordning (EF) nr. 733/2002 af 22. april 2002 om implementering af topdomænet .eu skal Kommissionen hvert andet år forelægge Europa-Parlamentet og Rådet en rapport om implementeringen af topdomænet .eu, dettes gennemslagskraft samt om, hvordan det fungerer. Denne rapport omfatter perioden fra 1. april 2019 til 31. marts 2021 (i det følgende benævnt "den omfattede periode"). 2.Resumé Med 3,7 millioner registrerede .eu-domænenavne pr. april 2021 er topdomænet .eu det ottendestørste landekode-topdomæne på verdensplan. I overensstemmelse med det globale og europæiske marked for domænenavne er væksten af .eu-domænenavne fladet ud. Den negative vækst som følge af en fortsat mætning og konsolidering af markedet for domænenavne og konsekvenserne af Det Forenede Kongeriges udtræden af EU blev opvejet af den stigende efterspørgsel efter domænenavne under covid-19-pandemien, som blev drevet af organisationer og virksomheder, der skiftede til en onlinetilstedeværelse. I den omfattede periode gav .eu-topdomæneadministratoren EU-borgere mulighed for at registrere et .eu-domænenavn uafhængigt af deres bopæl. Den udvidede den sproglige mangfoldighed i Europa og flersprogetheden for .eu-domænet ved at lancere .ευ, hvilket markerede afslutningen på indsatsen for at understøtte alle ikkelatinske tegnsæt i EU under topdomænet .eu. Topdomæneadministratoren for .eu har fortsat sit arbejde med at sikre et pålideligt miljø for .eu-domænet ved at lancere APEWS (Abuse Prevention Early Warning System), kend din kunde-projektet og brugen af registratorkode i 2020. Den foretog systematisk kontrol af covid-19-relaterede domænenavneregistreringer under pandemien. Partnerskaber med retshåndhævende myndigheder og andre offentlige myndigheder blev styrket på både nationalt og europæisk plan i kampen mod ulovlige aktiviteter, der involverer .eu-domænenavne. I 2021 iværksatte .eu-topdomæneadministratoren og Den Europæiske Unions Kontor for Intellektuel Ejendomsret (EUIPO) en fælles handlingsplan til bekæmpelse af spekulation i og misbrug af registreringer af domænenavne. Samlet set opretholdt .eu-topdomæneadministratoren en yderst modstandsdygtig og robust teknisk infrastruktur, der sikrede 100 % tilgængelighed af .eu-domænet, også under DDoS-angrebet mod .eu-topdomæneadministratorens platforme og tjenester i foråret 2020. 3.De retlige rammer for topdomænet .eu Topdomænet .eu er reguleret ved Europa-Parlamentets og Rådets forordning (EF) nr. 733/2002 af 22. april 2002 om implementering af topdomænet.eu og forordning (EF) nr. 874/2004 om generelle retningslinjer for implementeringen af topdomænet .eu og dets funktioner samt principperne for registrering. Europa-Parlamentets og Rådets forordning (EF) nr. 2019/517 af 19. marts 2019 om implementering af topdomænet .eu trådte i kraft den 18. april 2019. Forordningen finder anvendelse fra den 13. oktober 2022 og suppleres af Kommissionens delegerede forordning (EU) 2020/1083 og Kommissionens gennemførelsesforordning (EU) 2020/857.

4.Topdomæneadministratoren for .eu 4.1.EURid European Registry for Internet Domains (EURid) er .eu-topdomæneadministratoren med ansvar for organisation, administration og forvaltning af .eu-domænet og dets varianter med andre tegnsæt. EURid fik tildelt den første koncessionskontrakt om tjenesteydelser af Kommissionen i 2004 og en anden kontrakt i 2014, som senere blev forlænget til den 12. oktober 2022. EURid er en organisation uden vinding for øje, der er etableret i henhold til belgisk lovgivning og har hovedkontor i Diegem. EURid har som sit formål at "skabe et .eu-navneområde, som slutbrugeren har tillid til, på en bæredygtig måde gennem operationel ekspertise og samtidig tilbyde tjenester af særlig høj kvalitet til de akkrediterede registratorer". EURid har to stiftende medlemmer, nemlig DNS Belgium (.be-topdomæneadministratoren) og Istituto di Informatica e Telematica (.it-topdomæneadministratoren), samt ni andre medlemmer og et strategisk udvalg bestående af 13 repræsentanter. Ved udgangen af den omfattede periode havde EURid 56 ansatte. I 2019 blev EURid udnævnt til "årets topdomæneadministrator" af CENTR. 4.2.Økonomiske resultater I den periode, der er omfattet af denne rapport, var .eu-topdomæneadministratorens økonomiske situation sammenlignelig med de foregående år. Indtægter og omkostninger var henholdsvis 12,5 mio. EUR og 11,6 mio. EUR for regnskabsåret 2019 og 12,3 mio. EUR og 11,0 mio. EUR for regnskabsåret 2020. Reserverne nåede op på 6 mio. EUR ved udgangen af 2020. Efter godkendelse af regnskaberne og reserverne var det overskud, der blev overført til Den Europæiske Unions budget i henhold til koncessionskontrakten, på 533 775 EUR for regnskabsåret 2019 og 2 119 017 EUR for 2020. Det overførte overskud for regnskabsåret 2020 var væsentligt højere på grund af en reduktion i både omkostninger og reserver. 4.3.Overholdelse af kontrakten Kommissionen overvåger nøje .eu-topdomæneadministratorens økonomiske situation og overholdelse af kontrakten og udfører sin tilsynsfunktion ved at gennemgå de reviderede årsregnskaber, de årlige og halvårlige regnskabsrapporter, budgetforslagene samt .eu-topdomæneadministratorens strategi- og markedsføringsplaner. Økonomiske, driftsmæssige og andre spørgsmål drøftes på møder to gange om året og på ad hoc-møder. Efter en ad hoc-revision i 2018 af de administrative og økonomiske aspekter ved forvaltningen af .eu-topdomænet gennemførte .eu-topdomæneadministratoren alle sine anbefalinger i den periode, som denne rapport omfatter, med det formål at forbedre topdomæneadministratorens politik og regler vedrørende indkøb, fravær af interessekonflikter, økonomisk forvaltning og andre spørgsmål. Siden 2019 er .eu-topdomæneadministratorens aktiviteter blevet vurderet årligt af eksterne revisorer, der udvælges af .eu-topdomæneadministratoren efter et åbent udbud. Revisionerne i 2019 og 2020 anerkendte, at .eu-topdomæneadministratorens tekniske infrastruktur var robust og redundant, og topdomæneadministratoren fulgte op på revisorernes anbefalinger ved at forbedre relevante politikker og procedurer. 4.4.Udvælgelse af den næste .eu-topdomæneadministrator Den 1. marts 2021 iværksatte Kommissionen i overensstemmelse med forordning (EU) 2019/517 og Kommissionens delegerede forordning (EU) 2020/1083 en indkaldelse af interessetilkendegivelser med henblik på udvælgelse af den næste topdomæneadministrator for topdomænet .eu, hvilket den 25. oktober 2021 førte til udpegelsen af EURid som den næste .eu-topdomæneadministrator for perioden 2022-2027. 5.Topdomænet .eu 5.1.Generelle tendenser Med 3,7 millioner registrerede .eu-domænenavne ved udgangen af første kvartal af 2021 rangerede topdomænet .eu som det 12.-største topdomæne, det ottendestørste landekode-topdomæne i verden og det sjettestørste medlem af CENTR (se figur 1). Figur 1: Ti største landekode-topdomænemedlemmer af CENTR ved udgangen af første kvartal af 2021.

I den omfattede periode blev den negative vækst som følge af en fortsat mætning og konsolidering af markedet for domænenavne og konsekvenserne af Det Forenede Kongeriges udtræden af EU opvejet af den stigende efterspørgsel efter domænenavne under covid-19-pandemien. Som følge heraf skete der et fald i antallet af .eu-registreringer på 2 % i 2019, men det tabte blev indhentet igen i 2020 med en positiv vækst på 2,2 %, hvilket er sammenligneligt med det globale og europæiske marked for domænenavne. Samlet set opretholdt .eu-topdomæneadministratoren en svagt positiv vækst i den periode, der er omfattet af denne rapport (se figur 2). Figur 2: Registreringer under .eu-topdomænet pr. kvartal til udgangen af første kvartal af 2021. (Kilde: EURid). Blandt EU-landene havde Tyskland den største andel af .eu-registreringer ved udgangen af første kvartal af 2021 (se figur 3). I den omfattede periode var de tre lande med den største vækst Portugal (124,2 %), Irland (78,7 %) og Letland (33,3 %). Figur 3: De ti EU-lande med det højeste antal registreringer under .eu-topdomænet ultimo første kvartal af 2021. (Kilde: EURid). 5.2.Virkningerne af covid-19-pandemien På trods af pandemiens forstyrrende virkning har .eu-topdomæneadministratoren opretholdt sit serviceniveau, således at .eu-topdomænet ikke er blevet påvirket. Som en bivirkning af pandemien oplevede markedet for domænenavne en større efterspørgsel, som var drevet af organisationer og virksomheder, der skiftede til onlinetilstedeværelse. Under pandemien er der imidlertid også sket en stigning i mængden af ondsindede eller på anden måde kriminelle onlineaktiviteter. For at beskytte .eu-topdomænet mod misbrug af registreringer og ondsindede registreringer i forbindelse med covid-19 blev Kommissionen og .eu-topdomæneadministratoren enige om at indføre yderligere kontrol af eksisterende og nyregistrerede domænenavne mod et sæt covid-relaterede nøgleord såsom "corona" og "vaccine", der er oversat til alle EU-sprog. Der blev gennemført næsten 9 000 kontroller fra april 2020 til udgangen af andet kvartal af 2021, hvilket førte til suspension af mere end 6 500 domænenavne. 5.3.Konsekvenserne af Det Forenede Kongeriges udtræden af EU Fra den 1. januar 2021 er indbyggere og virksomheder hjemmehørende i Det Forenede Kongerige og organisationer, der er etableret i Det Forenede Kongerige, ikke længere berettigede til at have et .eu-domænenavn. I 2019 og 2020 underrettede Kommissionen og .eu-topdomæneadministratoren regelmæssigt registranter i Det Forenede Kongerige og deres registratorer om deres kommende tab af berettigelsen. Den 1. januar 2021 suspenderede .eu-topdomæneadministratoren de resterende britiske domænenavne, så domænenavnene ikke længere kunne pege på et websted eller understøtte e-mailtjenester. Konsekvenserne for .eu-topdomænet af Det Forenede Kongeriges udtræden af EU har været betydelige. Fra de oprindelige 240 000 domænenavne, der var registreret i Det Forenede Kongerige (2018), faldt tallet til 190 000 ved udgangen af første kvartal af 2019, og den 1. januar 2021 blev alle resterende domænenavne (81 000) suspenderet. 5.4.Forbindelser med registratorer Topdomæneadministratoren for .eu vedblev med at styrke og forbedre sit forhold til registratorer, som medvirker til at markedsføre .eu-domænenavne og interagere med de enkelte registranter. Tilfredshedsundersøgelsen blandt registratorer fra 2019 viste, at 97 % af registratorerne generelt er tilfredse med .eu-topdomæneadministratoren. Ved udgangen af første kvartal af 2021 var der 718 akkrediterede registratorer. Dette antal har været forholdsvis stabilt i de seneste år. Stigningen i antallet af nye akkrediterede registratorer som følge af .eu-topdomæneadministratorens opsøgende aktiviteter har udlignet faldet i antallet af registratorer som følge af den øgede koncentration i denne sektor. Topdomæneadministratoren for .eu forlader sig fortsat på rådgivning fra det rådgivende udvalg Registrar Advisory Board, som giver topdomæneadministratoren input om politiske spørgsmål og initiativer til støtte for topdomænet .eu. 5.5.Markedsføring og kommunikation I overensstemmelse med sit mandat til at bidrage til at styrke Unionens identitet, fremme Unionens værdier online og etablere topdomænet .eu som et varemærke, der er tydeligt knyttet til EU, har topdomæneadministratoren iværksat følgende markedsførings- og kommunikationsaktiviteter:

–En handlingsplan, der blev lanceret i 2020 for at hjælpe SMV'er med at øge deres onlinetilstedeværelse, i samarbejde med FundingBox, European Enterprise Network (EEN), EUIPO og SMEunited. –To oplysningskampagner om året med trust.eurid.eu som landingsside, hvor slutbrugere kan finde oplysninger om registrering af .eu-domænenavne og de sikkerheds- og brandingfunktioner, der kendetegner .eu-produktet. –Samarbejdet med .eu-akkrediterede registratorer blev styrket via .eu-topdomæneadministratorens samfinansierede markedsføringsprogram, hvorigennem registratorer får refunderet op til 100 % af de støtteberettigede omkostninger til PR-aktiviteter for .eu-domænenavne. I den omfattede periode samfinansierede programmet 134 kampagner. –Videreførelse af reduktionsordningen for registratorer, der tilbyder registratorer en nedsættelse af gebyrerne for nyregistreringer. Ved udgangen af 2020 havde 330 registratorer tilmeldt sig reduktionsordningen, som tegnede sig for 98 % af alle nyregistreringer under .eu-domænet. –Videreførelse af de årlige "Web Awards"-priser, som anerkender innovation og fremragende præstationer blandt brugerne af .eu-domænenavne. –Involveringen i Codeweek og udviklingen af kunstkonkurrencen SAFEonLINE, der har til formål at supplere .eu-topdomæneadministratorens uddannelses- og oplysningsaktiviteter inden for onlinesikkerhed med et unikt kreativt perspektiv. –Den strukturerede forvaltning af .eu-topdomæneadministratorens tilstedeværelse på sociale medier, navnlig via dens Twitter-konto og YouTube-kanal, som nåede op på over 3 millioner visninger i 2020. 5.6.Flersprogethed Topdomæneadministratoren for .eu er fortsat førende inden for sproglig mangfoldighed og flersprogethed i Europa og tilbyder et af de største IDN-rum i verden. Ved udgangen af første kvartal af 2021 var der over 42 000 registrerede IDN'er og 1 300 og 2 700 domænenavne registreret under henholdsvis .ею, som svarer til .eu med det kyrilliske tegnsæt, og .ευ, som svarer til .eu med det græske tegnsæt (se figur 4). Lanceringen af .ευ-endelsen den 14. november 2019 markerede den vellykkede gennemførelse af en langvarig proces inden for ICANN med henblik på at få de to .eu-endelser med ikkelatinske tegnsæt godkendt. I overensstemmelse med bedste praksis i branchen med henblik på at forhindre mulige forvirrende ligheder mellem .ευ og andre topdomæner iværksatte .eu-topdomæneadministratoren sideløbende hermed en overgangsperiode for migrering af alle eksisterende domænenavne med det græske tegnsæt til den nye .ευ-endelse, som skal være fuldført den 13. november 2022. Figur 4: IDN-registreringer frem til udgangen af første kvartal af 2021. (Kilde: EURid). 6.Tillid og sikkerhed 6.1.Stabilitet, sikkerhed og forretningskontinuitet Topdomæneadministratoren for .eu sikrede en tilgængelighed på 100 % til domænerne .eu, .ею og .ευ i den periode, der er omfattet af denne rapport, hovedsagelig takket være en distribueret, redundant og ajourført DNS-infrastruktur af høj kvalitet. Der er etableret to autoritative navneservere i Amsterdam og Ljubljana, som støttes af tre eksterne Anycast-tjenesteudbydere med henblik på redundans og robusthed. Topdomæneadministratorens administrative processer støttes gennem redundant teknisk infrastruktur i Amsterdam og Luxembourg. I fjerde kvartal af 2019 konkluderede BIPT, det belgiske føderale tilsynsorgan med ansvar for regulering af markedet for elektronisk kommunikation i Belgien, at .eu-topdomæneadministratoren er en operatør af væsentlige tjenester i henhold til NIS-direktivet som gennemført i belgisk ret. Topdomæneadministratoren for .eu har tidligere benyttet sig af ISO og dens cybersikkerhedscertificeringer, hvilket allerede har skabt grundlag for at opfylde dens nye retlige forpligtelser i henhold til NIS. I foråret 2020 blev .eu-topdomæneadministratoren udsat for et voldsomt DDoS-angreb (distributed denial of service) rettet mod dens platforme og websteder. Med undtagelse af korte tidsintervaller forblev registrerings- og WHOIS-søgetjenesterne tilgængelige takket være samarbejdet mellem topdomæneadministratoren for .eu og dennes konnektivitetspartnere, som det lykkedes at standse skadelig trafik ved netværkets grænser. Selve .eu-topdomænet blev ikke berørt af dette angreb. 6.2.Sikkerhedselementer for .eu-domænenavne Ved udgangen af første kvartal af 2021 var der over 577 000 DNSSEC-signerede .eu-domænenavne, svarende til næsten 16 % af den samlede .eu-portefølje. Procentsatsen stiger gradvist takket være kombinationen af rabatter på gebyrerne og webinarer for registratorer, der øger bevidstheden om DNSSEC's betydning. I 2020 blev der desuden indført et ekstra beskyttelseslag i form af brugen af registratorkode for at forhindre utilsigtede eller uautoriserede ændringer af ejerskabet af .eu-domænenavne.

6.3.Datakvalitet og forebyggelse af misbrug af registreringer Det er vigtigt at opretholde nøjagtige, fuldstændige og ajourførte registreringsdata for at sikre .eu-domænets sikkerhed og stabilitet. Topdomæneadministratoren for .eu har derfor fortsat sine bestræbelser på at forbedre kvaliteten af sine registreringsdata gennem WHOIS-kvalitetsprojektet, hvilket førte til suspendering af 27 000 domænenavne i den periode, der er omfattet af rapporten. For at maksimere virkningen af de trufne foranstaltninger anvendte .eu-topdomæneadministratoren, hvor det var muligt, automatiserede processer til at fremskynde datakontrollen og registrator- og registrantvenlige metoder til at sænke barriererne for anvendelse. APEWS-systemet (Abuse Prevention and Early Warning System) blev lanceret i andet halvår af 2020 for at evaluere mønstre i registreringer af domænenavne på grundlag af en innovativ maskinlæringsmetode, der er udviklet i samarbejde med universitetet i Leuven. APEWS forudsiger, om et domænenavn potentielt kan anvendes på en måde, der indebærer misbrug, hvilket resulterer i en udsættelse af tildelingen af mistænkelige registreringer og udløser en verifikationsprocedure med krav til indehaverne af domænenavnene om, at de bekræfter deres registreringsdata, efterfulgt af en manuel gennemgang, der fører til tildeling eller suspension af domænenavnet. I den periode, der er omfattet af denne rapport, blev 11 000 registreringer kontrolleret via APEWS-systemet. APEWS er anerkendt i branchen og har modtaget ECO-prisen for 2019. I første kvartal af 2021 blev kend din kunde-projektet lanceret, hvilket gjorde det muligt for registranter at fremlægge dokumentation for deres identitet ved hjælp af automatiserede systemer via EURid-portalen, herunder muligheden for at bruge deres eID. Dette udgør en potentielt effektiv, hurtig og brugervenlig mulighed for identificering og autentificering. Topdomæneadministratoren for .eu vil fortsætte med at udvikle dette projekt, også under hensyntagen til udviklingen af et pålideligt og sikkert europæisk eID. 6.4.Samarbejde om bekæmpelse af cyberkriminalitet Topdomæneadministratoren for .eu har fortsat løbende ydet bistand til retshåndhævende myndigheder og andre relevante myndigheder i deres bekæmpelse af ulovlige aktiviteter, der involverer .eu-domænenavne. Bistanden har omfattet samarbejde med det belgiske forbundsøkonomiministerium, det belgiske toldvæsen (Cybersquad) og den belgiske anklagemyndighed, regelmæssig dialog med IT-Beredskabsenheden for EU's Institutioner, Organer og Agenturer (CERT-EU) og samarbejde med Europol i form af udveksling af statistiske data og tendenser, gennemførsel af fælles projekter til bekæmpelse af it-kriminalitet og afholdelse af fælles workshops. Topdomæneadministratoren for .eu har også samarbejdet med brancheforeninger og andre organisationer, der er involveret i bekæmpelsen af misbrug af registrering. Et eksempel herpå er det partnerskab, som topdomæneadministratoren for .eu i første kvartal af 2021 undertegnede med Global Cybercrime Alliance, en nonprofitorganisation, som etablerer programmer, partnerskaber og værktøjer med henblik på at bidrage til et sikrere og mere pålideligt internetmiljø. 6.5.Beskyttelse af intellektuelle ejendomsrettigheder Topdomæneadministratoren for .eu fortsatte sit udbytterige samarbejde med EUIPO om at underrette varemærkeindehaverne, når der registreres et .eu-domænenavn, som er identisk med et registreret EU-varemærke. I 2020 intensiverede de to organisationer deres samarbejde om at støtte ansøgere om og indehavere af varemærker og domænenavne, navnlig SMV'er. I juli 2021 blev der iværksat en fælles handlingsplan efter henstillingen i Kommissionens rapport om .eu-topdomæneadministratorens samarbejde med EUIPO og andre EU-agenturer med henblik på at bekæmpe spekulation i og misbrug af registreringer af domænenavne . Proceduren for alternativ tvistbilæggelse for .eu giver mulighed for at indgive en klage online på et hvilket som helst af EU's officielle sprog via de to udbydere af alternativ tvistbilæggelse, WIPO Arbitration and Mediation Center og den tjekkiske voldgiftsret (CAC). I den periode, der er omfattet af rapporten, blev der fortsat tilbudt rabat på gebyret for den grundlæggende procedure for alternativ tvistbilæggelse for .eu. Der blev indgivet 170 klager, og 131 tvister blev løst, heraf 87 af CAC og 44 af WIPO. 7.Engagement på fællesskabsplan og internationalt plan I rapporteringsperioden har .eu-topdomæneadministratoren fortsat sit samspil med internettets internationale fællesskab, navnlig gennem følgende initiativer og aktiviteter: –Som aktiv deltager i ICANN's møder har .eu-topdomæneadministratoren ledet ccNSO's strategiske og operationelle udvalg siden 2015 med det formål at yde rådgivning og bidrag til ICANN om de årlige og langsigtede strategiske og operationelle planer. –Topdomæneadministratoren for .eu bidrog med sin ekspertise til udviklingen af en katastrofeberedskabsplan og en protokol for forretningskontinuitet for operatører af små landekode-topdomæner inden for ICANN. Dette arbejde blev godt modtaget, navnlig fordi små topdomæneadministratorer har begrænsede ressourcer til at udarbejde sådanne planer. –I juni 2020 etablerede .eu-topdomæneadministratoren koalitionen Dynamic Coalition on Data and Trust under IGF . Denne koalition har til formål at tilskynde til proaktive indgreb og effektiv selvregulering i branchen for at hæve standarderne for datakvalitet, bekæmpe dårlige data og misinformation og styrke offentlighedens tillid til internettet. I 2020 var indsatsen primært rettet mod industriens reaktion på covid-19-krisen. –Topdomæneadministratoren for .eu samarbejdede gennem ICANN's arbejdsgruppe for universel accept med UNESCO, landekode-topdomæneadministratoren for .ru og de regionale topdomæneorganisationer om at fremme og støtte flersprogethed på internettet, hvilket førte til den årlige IDN World Report. –Topdomæneadministratoren for .eu videreførte .eu Academy, hvorigennem .eu-topdomæneadministratorens eksperter udbød undervisning og afholdt kurser om spørgsmål vedrørende topdomæner, internetforvaltning og cybersikkerhed for fagfæller, regeringsrepræsentanter og flere europæiske universiteter. –Topdomæneadministratoren for .eu støttede EuroDIG-sessioner og Youth IGF, hvis TV-kanal den bidrog til at modernisere. –I 2020 blev ungdomsudvalget oprettet. Det er et rådgivende organ, der yder rådgivning og oplyser om unges syn på .eu-topdomæneadministratorens tilgang til internetforvaltning og på dens initiativer og politikker.